tartuNLP/wikipedia-smugri-20251201 huggingface dataset:
Suzannah Ibsen

Suzannah Daae Ibsen (o.s. Thoresen; 26. kesäkuuta 1836 Herøy – 3. huhtikuuta 1914 Kristiania) oli norjalainen kirjallisuustuntija, naisasianainen ja Henrik Ibsenin vaimo. Hän jakoi usein tietämystään miehelleen ja toimi esikuvana useille tämän tarinoiden hahmoille. Ibsenin miniä Bergljot Ibsen kuvaili häntä Henrikin kirjalliseksi neuvonantajaksi.
Thoresen

Thoresen on seuraavien norjalaisten henkilöiden sukunimi:
Tombin kirkko

Tombin kirkko () on Råden kunnassa Østfoldin läänissä Norjassa sijaitseva puinen pitkäkirkko vuodelta 1869.
Sukupuolenpaljastusjuhla

Sukupuolenpaljastusjuhla eli gender reveal -juhla on Yhdysvalloista lähtöisin oleva juhla, jossa paljastetaan syntymättömän lapsen sukupuoli. Odottavat vanhemmat järjestävät juhlan lähipiirilleen, mutta tulevan vauvan sukupuoli saattaa olla yllätys myös vanhemmille. Juhlan aikana sukupuoli voidaan paljastaa esimerkiksi rikotusta ilmapallosta leijailevalla vaaleanpunaisella tai vaaleansinisellä konfettisateella tai täytekakun värjätyllä täytteellä.
Sukupuolenpaljastusjuhlia on kritisoitu sukupuolistereotypioita vahvistavina sekä kaksijakoista sukupuolikäsitystä ylläpitävinä.
Historia.
Juhlaperinteen aloittajana pidetään entistä bloggaajaa Jenna Karvunidista. Vuonna 2008 hän päivitti blogiinsa juhlista, joissa hänen tulevan vauvansa sukupuoli oli selvinnyt vieraille vaaleanpunatäytteisellä kakulla. Karvunidis oli juhlistanut vauvansa sukupuolta, koska oli aiemmin saanut monta keskenmenoa ja viimein edennyt raskaudessaan niin pitkälle, että sukupuoli pystyttiin määrittämään. Blogijulkaisun jälkeen raskauslehti "The Bump" haastatteli häntä ja kirjoitti juhlista artikkelin, jonka seurauksena muut alkoivat järjestää samanlaisia juhlia. Kymmenen vuotta myöhemmin juhla oli jo levinnyt laajalle. Suomessa sukupuolenpaljastusjuhlat alkoivat yleistyä 2010-luvun loppupuolella.
Korean Airin lento 015

Korean Airin lento 015 oli Korean Airin kansainvälinen reittilento Los Angelesista Anchoragen kautta Souliin. 19. marraskuuta 1980 suoritetulla lennolla kone törmäsi penkkaan ennen kiitotietä ja syttyi palamaan.
Laskeutuminen tapahtui kello 7.15 aamulla. Lentäjän oli kertoman mukaan ennen laskeutumistaan Gimpon lentoasemalle hankaluuksia ohjata konetta. Sää oli sumuinen ja näkyvyys oli noin 1 000 metriä. Tuuli oli heikkoa. Kone kiersi lentoasemaa monta kertaa ennen laskeutumisyritystä. Kone osui maahan 90 metriä ennen kiitotietä, missä se osui sotilasajoneuvoon ja ilmatorjunta-aseistukseen, minkä jälkeen se liukui kiitotielle. Koneen polttoainesäiliöt eivät vuotaneet, mutta hydrauliikkanesteet saivat ruumassa aikaan tulipalon. Miehistön toiminnan sanotaan olleen järjestelmällistä ja evakuoinnin nopeaa.
Yhdeksän matkustajaa ja kuusi miehistön jäsentä kuoli onnettomuudessa. Neljä ihmistä sai vakavia vammoja. Onnettomuuden syyksi epäillään miehistön tekemiä virheitä mittareiden käytössä.
Louis Gallois

Louis Gallois (s. 26. tammikuuta 1944) on ranskalainen liikemies. Hän toimi eurooppalaisen ilmailu- ja avaruuspuolustusyhtiön EADS:n toimitusjohtajana vuosina 2007–2012.
Elämäkerta.
Gallois johti useita julkisia osastoja uransa aikana.
Hänet nimitettiin Ranskan puolustusministeriön siviili- ja sotilaskabinetin johtajaksi (1988-1989). Hän oli lentokoneiden ja rakettimoottoreita valmistavan Snecman toimitusjohtaja vuosina 1989–1992, jolloin hänestä tuli ranskalaisen valtion omistaman ilmailu- ja avaruusalan yrityksen Aérospatialen toimitusjohtaja. Hän johti tätä yritystä vuoteen 1996 asti, jolloin hänestä tuli Ranskan kansallisen valtion rautatieyhtiön SNCF:n johtaja.
Gallois liittyi EADS:ään 2. heinäkuuta 2006 Noël Forgeardin erottua. Forgeard erosi sisäpiirikaupoista esitettyjen väitteiden jälkeen, jotka hän kiisti. Forgeard oli myynyt EADS:n osakkeita viikkoja ennen kuin tytäryhtiö Airbus ilmoitti, että Airbus A380 viivästyy jälleen. Ilmoitus aiheutti 26 prosentin pudotuksen EADS:n osakekurssiin.
9. lokakuuta 2006 Gallois korvasi Christian Streiffin lentokonevalmistajan Airbus S.A.S.:n toimitusjohtajana. EADS:n johtorakennetta muutettiin 16.7.2007 ja Gallois nimitettiin EADS:n toimitusjohtajaksi viideksi vuodeksi. Hänet korvasi 31. toukokuuta 2012 silloinen Airbusin toimitusjohtaja Tom Enders.
Gallois on École centrale de Parisin hallituksen jäsen ja "Fondation Villette-Entreprises"in puheenjohtaja. Vuonna 2012, heti erottuaan EADS:stä, Galloisista tuli hallituksen investointikomissaari. Hän toimi tehtävässään vuoteen 2014 asti.
Kesäkuussa 2012 hänet valittiin FNARS:n ("Fédération nationale des Associations d'accueil et de réinsertion sociale") presidentiksi. Ryhmä on keskittynyt sosiaalisiin ja solidaarisuustoimiin.
Louis Gallois valmistui HEC Parisista ja ENA:sta.
Walter Bauer

Walter Bauer (8. elokuuta 1877 Königsberg – 17. marraskuuta 1960) oli saksalainen teologi ja professori, joka tutki varhaiskristillisyyttä. Hänet tunnetaan Uuden testamentin kreikan sanastostaan, jonka asema tutkimuksessa on vakiintunut. Hän oli myös ensimmäinen tutkija, joka kyseenalaisti kirkkohistorian perinteisen näkemyksen harhaoppien ja ortodoksian suhteesta, jonka mukaan kristinuskon alkuperäinen versio voitti itsestään irtautuneet harhaoppiset kilpailijansa. Teoksessaan "Rechtgläubigkeit und Ketzerei im ältesten Christentum" (1934) hän osoitti kristinuskon harhaoppisina pidettyjen suuntausten olleen monilla alueilla hallitsevassa asemassa ennen Rooman kirkon aseman vakiintumista.
Bauer opiskeli teologiaa ja filologiaa Marburgin, Berliinin ja Strassburgin yliopistoissa. Hän aloitti yksityisdosenttina Marburgissa vuonna 1902, jossa hän pysyi kunnes siirtyi professoriksi Breslauhun vuonna 1913. Kolmen vuoden kuluttua hän siirtyi Göttingeniin, jossa vietti loppuelämänsä. Yliopistouraltaan hän siirtyi eläkkeelle terveyssyistä vuoden 1945 lopussa, mutta jatkoi siitä huolimatta tieteellistä uraansa.
Bauer oli Göttingenin tiedeakatemian jäsen vuodesta 1925. Hän oli Society of Biblical Literature and Exegesis -tiedeyhdistyksen kunniajäsen vuodesta 1933. Hampurin yliopisto myönsi hänelle kunniatohtorin arvon 1952. Saksan liittotasavalta myönsi hänelle Großes Verdienstkreuz -ansiomerkin 1954.
Crowborough

Crowborough on asukkaan kaupunki ja kunta ("civil parish") East Sussexin kreivikuntaan kuuluvassa Wealdenin hallintopiirissä Kaakkois-Englannissa. Kunta sijaitsee A26-tien varrella High Wealdin maisemansuojelualueella, aivan Ashdown Forestin tuntumassa. Se on East Sussexin sisäosien asukasluvultaan suurin ja korkeimmalla sijaitseva kaupunki.
Esihistoriallisina aikoina Crowboroughin ympäristö oli tiheän metsän peitossa. Sen maaperästä on löydetty muinaisjäännöksiä mesoliittiselta ja neoliittiselta kaudelta. Roomalaisaikana sekä paikalliset heimot että roomalaiset valloittajat tuottivat seudulla rautaa harkkohyteillä. Rautaesineitä kuljetettiin Lontoosta Lewesiin johtanutta tietä pitkin, joka kulki Ashdown Forestin läpi. Harkkohyttien käyttö jatkui aina 1400-luvulle saakka, jolloin ne korvattiin vesivoimalla toimivilla masuuneilla.
Vuonna 1868 avattiin rautieyhteys, joka kulki Groombridgestä Crowboroughin kautta Uckfieldiin. Koska Crowborough kuului Rotherfieldin kuntaan vuoteen 1905 saakka, oli aseman nimi aluksi Rotherfield. Seuraavalla vuosikymmenellä Jarvis Brookin alueelle rakennettiin kolme tiilenpolttouunia, joiden toiminta jatkui 1970-luvun lopulle saakka.
Crowboroughiin alettiin houkutella 1800-luvun loppupuolella terveysmatkailijoita mainostamalla sitä ”palana Skotlantia Sussexissa”. Yksi ensimmäisistä vierailijoista oli luontokirjailija Richard Jefferies, joka saapui kylään 1885 ja kirjoitti siellä joitakin kauneimmista teoksistaan. Matkailijoita varten rakennettiin peräti kaksitoista hotellia ja perustettiin golfseura Crowborough Beacon Golf Club 1895. Vuonna 1907 kylään muutti salapoliisikirjailija Arthur Conan Doyle, joka asui siellä kuolemaansa asti vuonna 1930.
Peruano (1756)

Peruano (San José) oli Espanjan laivaston vuonna 1756 vesille laskettu kaksikantinen 58-tykkinen linjalaiva.
Valmistus.
Alus tilattiin Guayaquilista ja oli ainoa Etelä-Amerikan Tyynenmeren puoleisella rannikolla valmistettu linjalaiva. Aluksen valmistuksesta vastasi Juan Bonet. Alus laskettiin vesille 1756 ja otettiin palvelukseen seuraavana vuonna.
Palvelus.
Alus lähti 30. lokakuuta 1756 Guayaquilista ja saapui 21. tammikuuta 1757 Callaoon päällikkönään Juan Bautista Bonet. Alus määrättiin tammikuussa 1758 huollettavaksi Callaossa, mikä saatiin päätökseen maaliskuussa. Alus kuljetti 1763 Callaosta fregattien "Hermionan" ja "Liebren" kanssa tykkejä ja tarvikkeita Valparaisoon, Guayaquiliin, Santiagoon ja Panamaan. Alus siirrettiin marraskuussa 1763 Callaossa reserviin, missä se oli sotatoimien loppuun.
Alus lähti 28. lokakuuta 1767 Callaosta viiden 200 jesuiittaa ja seitsemän miljoonaa pesoa kuljettavan kaapparin Cádiziin. Saattue saapui 30. marraskuuta Valparaisoon, mistä se jatkoi 20. tammikuuta 1768 Cádiziin. Saattue saapui 1. toukokuuta 1769 Cádiziin, mistä alus suojasi Callaoon kolme kauppalaivaa, joiden lastina oli sotilaita, kymmenen 24 naulan kanuunaa, 10 000 tykinkuulaa, elohopeaa ja muita tarvikkeita. Saattue saapui 11. huhtikuuta 1771 Concepcióniin, jonne jätettiin neljä 24 naulan kanuunaa ja 5 000 tykinkuulaa. Se jatkoi 14. toukokuuta 1771 Concepciónista Callaoon, jonne saavuttiin 10. kesäkuuta. Alus oli Callaossa, kunnes se lähti 3. marraskuuta 1776 Cádiziin.
Alus saapui 10. huhtikuuta 1777 Cádiziin mukanaan lähes kaksi miljoonaa pesoa. Marraskuussa 1777 alus kuljetti Cádizista kasveja, tarvikkeita ja elohopeaa Callaoon, jonne se saapui 14. huhtikuuta 1778. Alus kuljetti 16. marraskuuta 1778 Callaosta joukkoja Valdiviaan. Alus palasi kesäkuussa 1779 Callaoon, mistä se jatkoi kesäkuussa "San Pedro de Alcántaran", "Américan" ja fregatti "Paulan" kanssa partiomatkalle Tyynellemerelle päällikkönään Vácaro. Ne lähtivät 12. tammikuuta 1780 Callaosta. Alus lähti 28. toukokuuta 1783 urcan kanssa Talcahuanosta ja saapui 24. kesäkuuta 1783 Callaoon.
Alus lähti Limasta "San Pedro de Alcántaran" ja " Paulan" kanssa Cádiziin. Laivueen komentajana oli Córdova. Alus saapui 4. heinäkuuta 1784 yksin vaurioituneen Rio de Janeiroon, jolloin sen miehistö oli sairas. Alus lähti 28. lokakuuta 1784 Rio de Janeirosta "Paulan" kanssa. Alus saapui 21. helmikuuta 1785 yksin Cádiziin mukanaan yli seitsemän miljoonaa pesoa. Alus oli vuodesta 1785 Cádizissa, kunnes se myytiin 26. tammikuuta 1790.
Horizon Air

Horizon Air on yhdysvaltalainen paikallislentoyhtiö, jonka omistaa kokonaan holdingyhtiö Alaska Air Group. Lentoyhtiö lentää nykyään Alaska Airlinesin paikallislentoja. Yhtiön koneet ovat Alaska Airlinesin väreissä, mutta ne on brändätty tekstillä Alaska HORIZON.
Frozen (pelaaja)

David ”frozen” Čerňanský (s. 18. heinäkuuta 2002) on slovakialainen "Counter-Strike 2" -ammattilainen. Hän edustaa nykyään FaZe Clan -joukkuetta, joka tuli toiseksi ensimmäisessä Counter-Strike 2:n major-turnauksessa maaliskuussa 2024.
Frozen tunnetaan erityisesti urastaan Mouzissa, jossa hän pelasi maaliskuusta 2019 joulukuulle 2023. He voittivat muutamia erittäin merkittäviä turnauksia, kuten CS:GO Asia Championships 2019, ESL Pro League Season 10 - Finals ja ESL Pro League Season 18.
Frozen liittyi joulukuussa 2023 nykyiseen joukkueeseensa FaZe Claniin.. He ovat tulleet toiseksi merkittävistä turnauksista BLAST Premier: World Final 2023 ja Intel Extreme Masters Katowice 2024.
Pillisieppari

Pillisieppari ("Cnemotriccus fuscatus") on tyranneihin kuuluva lintulaji. Lajia tavataan Etelä-Amerikassa. Pillisiepparilla katsotaan useimmiten olevan seitsemän alalajia, mutta osa niistä on mahdollisesti omia lajejaan.
Koko ja ulkonäkö.
Pillisieppari kasvaa 14–15 cm pitkäksi. Sukupuolet muistuttavat toisiaan ulkonäöltään. Lajin pää ja selkä ovat ruskeat ja niissä on alalajista riippuen harmaa tai punertava vivahde. Siivet ovat sävyltään tummemmat ja niissä ja on kaksi kellertävää juovaa. Linnun päässä on kellertävä silmäkulmajuova. Alalajista riippuen pillisiepparin rinta on harmaa tai ruskea ja vatsa valkoinen tai vaaleankeltainen.
Levinneisyys ja elintavat.
Pillisiepparia tavataan laajalla alueella Kolumbiasta Argentiinan pohjoisosiin. Lajin elinympäristöä ovat metsät ja niiden reunamaat, tiheiköt ja pensaikot. Osa alalajeista ovat kosteahkojen metsien lintuja, kun taas osa alalajeista elävät kuivemmissa pensaikoissa. Pillisieppari liikkuu tavallisesti pareittain. Se rakentaa kuppimaise pesän oksanhaaraan ja naaras munii kolme munaa. Pillisieppari syö hyönteisten lisäksi hedelmiä ja siemeniä.
Mila (Algeria)

Mila () on kaupunki ja Milan maakunnan hallinnollinen keskus Algeriassa. Se sijaitsee Tell-Atlasvuorilla 390 kilometriä Algerista itään. Milan kunnassa oli arviolta 98 800 asukasta vuonna 2020.
Milan kunnan pinta-ala on 124,31 neliökilometriä. Se rajoittuu kaakossa Aïn Tinen, etelässä Sidi Khelifan, lounaassa Ahmed Rachedin, lännessä Oued Endjan, luoteessa Zeghaïan ja pohjoisessa Sidi Mérouanen ja Grarem Gougan kuntiin sekä koillisessa Constantinen maakuntaan. Pohjoisessa on Rhummel ja El Kebir -jokien muodostama Beni Harounin tekojärvi.
Seudun ilmasto on semihumidi. Kesät ovat kuumia ja kuivia ja talvet viileitä ja kosteita. Tammikuun keskilämpötila on 10 ja elokuun 29 astetta. Vuotuinen sademäärä on 486 millimetriä.
Kaupunki mainitaan Ptolemaioksen "Geografiassa" nimellä Mileum tai Mireon. Roomalaisaikana se sai nimen Colonia Sarnensis Milevitana. Milevum, Cirta, Collo ja Rusicada muodostivat ”neljänä siirtokuntana” tunnetun liittokunnan. Keisari Justinianus I ympäröi 500-luvulla Milevumin muurilla.
Vuonna 674 kaupungin valloitti Abu al-Muhajir Dinar, jonka kerrotaan rakennuttaneen yhden Algerian ensimmäisistä moskeijoista. 1100-luvulta lähtien Mila kuului Constantinen alaisuuteen. Ranskalaiset valloittivat sen vuonna 1837 ja perustivat eurooppalaisen siirtokunnan vuonna 1876. Algerian itsenäistymisen jälkeen kaupunkiin on syntynyt teollisuutta ja se on kasvanut voimakkaasti. Milassa toimii Abdelhafid Boussoufin yliopisto.
Paikallisia nähtävyyksiä ovat bysanttilaisaikainen kaupunginmuuri ja sen portti, roomalainen suihkulähde, Sidi Ghanemin moskeija ja suuri marmorinen naispatsas. Entisessä linnoituksessa toimii museo. Kauempana sijaitsee Beni Harounin pato, vesiputouksia ja kuumia lähteitä.
Bir Zeit

Bir Zeit tai Birzeit () on kaupunki Palestiinan Länsirannalla. Sen asukasluku oli vuonna 2016 arviolta 5 796. Kaupungissa sijaitsee Birzeitin yliopisto.
Maantiede.
Bir Zeit sijaitsee Palestiinan Länsirannalla Ramallah’n ja al-Bireh’n kuvernoraatissa. Ramallah’n kaupunki sijaitsee noin 7,5 kilometriä etelään. Naapuripaikkakuntia ovat Jifna ja Ein Siniya idässä, Atara pohjoisessa, Burham, Kobar ja al-Zaytuneh lännessä sekä Abu Qash etelässä. Bir Zeitin korkeus merenpinnasta on noin 788 metriä.
Vuoden keskimääräinen lämpötila on 16 °C. Vuotuinen sadanta on noin 698 mm.
Historia.
Bir Zeit on perustettu virallisesti vuonna 1600. Kylän nimi Bir Zeit tarkoittaa vapaasti kääntäen ”öljykaivoa”. Nimi viittaa oliiviöljyn varastoihin paikkakunnalla. Vuonna 1882 sitä kuvailtiin keskikokoiseksi kristityksi kyläksi, jonka maamerkki oli latinalainen kirkko.
Väestö.
Bir Zeitin asukasluku oli Palestiinan tilastokeskuksen vuoden 2016 arvion mukaan 5 796. Vastaava lukema vuonna 2007 oli 4 468. Paikalla on neljä moskeijaa ja kolme kirkkoa.
Bir Zeitissa sijaitsee Birzeitin yliopisto, joka sai alkunsa tyttökouluna vuonna 1924. Koulu on yksi Palestiinan johtavista yliopistoista. Yliopiston vieressä sijaitsee Palestiinalaismuseo.
Self-helpless

Self-helpless on laulaja-lauluntekijä F:n neljäs albumi. Levy on antiteesi itsensä jatkuvalle kehittämiselle ja sillä ylistetään keskeneräisyyttä.
Raimo Sarajärvi

Raimo Otto Sarajärvi (s. 2. kesäkuuta 1966 Rovaniemi) on suomalainen kiinteistösijoittaja ja jalkapallovaikuttaja. Hän on toiminut Veikkausliiga-seura SJK:n puheenjohtajana ja pääomistajana vuodesta 2009.
Ura.
Rovaniemeltä kotoisin oleva Sarajärvi valmistui kauppatieteiden maisteriksi Tampereen yliopistosta vuonna 1990. Opiskeluaikoina hän työskenteli pankissa, mutta aloitti työt kiinteistövälitysyhtiö SKV:llä vuonna 1989. Vuonna 1995 Sarajärvestä tuli SKV:n useiden alueyhtiöiden toimitusjohtaja. Hänestä tuli myös yrityksen osakas.
Sarajärvi työskenteli SKV:llä aina vuoteen 2008 saakka, jolloin hän myi omistuksensa. Hän perusti vuonna 2009 franchising-periaattella toimivan Kotijoukkue-kiinteistönvälitysketjun. Lisäksi hän on jatkanut toimintaansa kiinteistösijoittajana. Sarajärvi on mm. seinäjokelaisen Gapcon-kiinteistösijoitusyhtiön puheenjohtaja ja omistaa kauppakeskuksia, toimistoja ja asuntoja ympäri Suomen.
Sarajärvi on toiminut 2000-luvulla HJK:n osaomistajana ja hallituksen jäsenenä, mutta hän erosi hallituksesta vuonna 2013. SJK:hon Sarajärvi tuli mukaan kaksi vuotta seuran perustamisen jälkeen vuonna 2009 ja on toiminut seuran puheenjohtajana siitä lähtien. Hän on ollut rakennuttamassa uutta Wallsport Areena -jalkapallohallia, jonka SJK osti vuonna 2013 sekä OmaSp Stadionia, joka valmistui vuonna 2016.
Yksityiselämä.
Sarajärvi on naimisissa ja hänellä on kaksi lasta, joista toinen on jalkapalloilija Jesse Sarajärvi.
Sjøvegan

Sjøvegan on taajama Salangenin kunnassa Tromssan läänissä Norjassa ja kuntansa hallinnollinen keskus. Taajaman pinta-ala on 0,8 neliökilometriä ja asukasluku 770 vuonna 2023.
Salangenin kirkko

Salangenin kirkko () on Salangenin kunnassa Tromssan läänissä Norjassa sijaitseva betoninen pitkäkirkko vuodelta 1981.
Solbergelva

Solbergelva on Drammenin keskustaajamaan kuuluva asutuskeskus Norjassa. Siellä on noin 6 000 asukasta.
Knut Getz Wold

Knut Getz Wold (3. elokuuta 1915 Verdal – 9. lokakuuta 1987 Oslo) oli norjalainen ekonomisti ja Norjan keskuspankin pääjohtaja vuosina 1970–1985.
Wold

Wold on seuraavien norjalaisten henkilöiden sukunimi:
Pajukosken tuulivoimapuisto 1

Pajukosken tuulivoimapuisto on Pohjois-Pohjanmaalla Ylivieskan Pajukosken metsäalueella sijaitseva tuulivoimapuisto, jossa toimii 9 tuulivoimalaitosta. Niiden kokonaiskapasiteetti on 30 megawattia ja vuosituotanto on noin 97 gigawattituntia . Tuulivoimapuiston on rakentanut ja sen omistaa Taaleritehdas ja German Reconcept GmbH. Tuulipuiston operaattori on Taaleri Energia.
Ylivieskaan ollaan toteuttamassa TM-Voiman vetämänä toinenkin tuulivoimapuisto, jonka nimi olisi Pajukosken tuulivoimapuisto 2.
Yleistä.
Tuulivoimapuisto sijaitsee Ylivieskan ja Sievin välisen kantatien 63 varressa noin 8 kilometriä Ylivieskan kirkolta ja 10 kilometriä Sievin kirkolta. Voimala-alue on asumatonta ja soistunutta metsäaluetta. Tuulipuiston pituus on 3,8 kilometriä, leveys 1,2 kilometriä, ja kaikki voimalaitokset sisällensä sulkevan alueen pinta-ala on 2,2 neliökilometriä. Tuulipuistoksi kaavoitetun alueen pinta-ala on 8,5 neliökilometriä.
Tuulivoimalaitokset ovat tanskalaisen Vestaksen valmistamaa V126-mallia, jonka napakorkeus on 127 metriä , tuuliturbiinin halkaisija 126 metriä, ja jonka kapasiteetti on 3,3 megawattia. Voimalat sijaitsevat 88–107 metrin korkeudella mpy.
Voimaloiden tuottama sähkö johdetaan voimala-alueen sisällä sekä alueen itäpuolella 15 kilometrin päässä sijaitsevalle Uusnivalan sähköasemalle 33 kilovoltin jännitteellä maakaapeleissa. Sieltä tuotettu sähkö nostetaan 110 kilovolttiin ja siirretään liityntäkaapelilla kantaverkkoon.
Historiaa.
Suunnittelu.
TM Voima Oy teki Ylivieskan kaupungille aloitteen tuulivoimapuiston osayleiskaavan laatimiseksi, jonka laatimisen tekninen lautakunta hyväksyi helmikuussa 2013. Maakunnan vaihemaakuntakaavassa on tämän voimala-alueen itäpuolella tuulivoimalaitoksille tehty varauma. Laaditun osayleiskaavan hyväksyi kaupunginhallitus joulukuussa 2013, jolloin se sai lainvoiman tammikuussa 2014. Osayleiskaavassa oli voimaloille asetettu 210 metrin enimmäiskorkeus. Osayleiskaavassa voimaloiden sijoittelu oli erilainen verrattuna toteutumaan. Siinä voimala-alueita oli kaksi, jonka erillisessä alueessa Kauhanevan lounaispuolella oli kaksi voimalaa. Toteutuneessa ratkaisussa kaikki voimalaitokset sijaitsevat Kauhanevan luoteispuolella.
Taaleritehdas perusti rahaston Taaleri Tuulitehdas II toukokuussa 2014, johon sijoitettiin vuoden aikana 84 miljoonaa euroa. Tämän rahaston varoilla rakennettiin Pajukoskelle tuulipuisto. Taaleri Energialle omistajaksi on merkitty seitsemän tuulivoimalaitosta ja rahaston suurimmalle sijoittajalle Reconceptille kaksi.
Rakentaminen.
Rakentaminen aloitettiin vuonna 2014 . Elokuussa 2015 käynnistettiin ensimmäinen tuulivoimalaitos testivaiheeseen, syyskuussa niitä toimi jo seitsemän ja lokakuussa olivat kaikki toiminnassa. Syyskuun loppupuolella oli kaupunginhallitus tulossa tuulivoimapuistoon vierailulle. Tuulivoimapuisto valmistui syksyllä 2015 . Sen rakennuskustannukset olivat 50 miljoonaa euroa.
Puumalan seurakunta

Puumalan seurakunta oli vuosina 1616–2023 toiminut Suomen evankelis-luterilaisen kirkon seurakunta, joka toimi Puumalan kunnan alueella. Sen pääkirkko oli Puumalan kirkonkylässä sijaitseva Johannes Kastajan kirkko. Seurakunta lakkautettiin samaan aikaan Sulkavan seurakunnan lakkauttamisen kanssa vuonna 2022. Seurakuntaliitos herätti Puumalassa poikkeuksellisen suurta vastustusta, osin siksi, että seurakunnan taloustilannetta pidettiin suhteellisen hyvänä. Muun muassa kirkkovaltuuston puheenjohtaja ja toinen kirkkovaltuuston jäsen erosivat kirkosta protestina epäoikeudenmukaisena pitämälleen seurakuntaliitokselle. Nykyisin Puumalan alueella toimii Mikkelin tuomiokirkkoseurakuntaan kuuluva Puumalan alueseurakunta.
Seurakunnassa oli 1 770 jäsentä vuoden 2018 lopulla. Vuonna 2022 evankelis-luterilaiseen kirkkoon kuului 72,2 % puumalalaisista.
Zećira Mušović

Zećira Mušović (s. 26. toukokuuta 1996 Falun) on ruotsalainen jalkapalloilija, pelipaikaltaan maalivahti. Hän edustaa englantilaista Chelseaa ja on pelannut Ruotsin naisten maajoukkueessa vuodesta 2018.
Mušovićin vanhemmat asuivat lähellä Bosniaa serbialaisessa Prijepoljen kaupungissa, josta he pakenivat Bosnian sotaa Ruotsiin vuonna 1992. Tytär syntyi vuonna 1996 Falunissa ja aloitti jalkapalloilun Helsingborgissa. Hän liittyi vuonna 2012 FC Malmöhön, josta seuraliitosten myötä tuli vuotta myöhemmin FC Rosengård. Hän voitti Ruotsin liigamestaruuden vuosina 2013, 2014, 2015 ja 2019, joskin kahdella ensimmäisellä mestaruuskaudella hän sai vielä sangen vähän peliaikaa.
Mušović siirtyi vuoden 2021 alussa englantilaisseura Chelseaan. Hän on maaliskuun 2024 loppuun mennessä pelannut 23 Englannin Superliigan ottelua ja kymmenen Mestarien liigan ottelua. Chelsea on tänä aikana voittanut Superliigan vuosina 2021, 2022 ja 2023 ja Englannin cupin vuosina 2022 ja 2023. Keväällä 2021 joukkue pelasi Mestarien liigan loppuottelussa.
Mušović voitti alle 19-vuotiaiden Euroopan-mestaruuden vuonna 2015. Hän pelasi Ruotsin naisten maajoukkueessa ensimmäisen kerran maaliskuussa 2018 Algarve Cupissa Venäjää vastaan. Hän kuului varamaalivahtina Ruotsin joukkueeseen MM-kilpailuissa 2019, kun Ruotsi sai pronssia, ja kesällä 2021 pelatuissa Tokion olympialaisissa, joissa Ruotsi sai hopeaa. Vielä Ruotsin osalta välieriin päättyneissä EM-kilpailuissa 2022 Hedvig Lindahl pysyi ykkösmaalivahtina. MM-kilpailuissa 2023 Mušović oli ykkösmaalivahti ja pelasi pronssille yltäneen joukkueensa kaikki ottelut lukuun ottamatta viimeistä alkulohko-ottelua. Neljännesvälierässä Yhdysvaltoja vastaan Mušović teki ottelun aikana 11 torjuntaa, mikä oli MM-kilpailuissa nollan ottelussa pitäneiden maalivahtien ennätys. Ruotsi voitti Yhdysvallat lopulta rangaistuspotkukilpailussa, jossa kaksi yhdysvaltalaista laukoi ohi ja yksi maalipuihin.
Danil Kryškovets

Danil ”donk” Kryškovets (; s. 25. tammikuuta 2007) on venäläinen "Counter-Strike 2" -ammattilainen. Hän on edustanut koko ammattilaisuransa Team Spirit -joukkuetta, ensin akatemiajoukkuetta ja myöhemmin ammattilaisjoukkuetta heinäkuusta 2023. Hän voitti joulukuussa 2024 toisen "Counter-Strike 2:ssa" järjestetyn major-turnauksen, Perfect World Shanghai Majorin, ja hänet valittiin sen parhaaksi pelaajaksi. Kryškovets valittiin myös HLTV:n vuoden 2024 parhaaksi pelaajaksi.
Ura.
Kryškovets siirrettiin ammattilaisjoukkueeseen heinäkuussa 2023. Joukkue voitti vuoden lopulla BetBoom Dacha Dubai 2023 -turnauksen, ja Kryškovets valittiin turnauksen parhaaksi pelaajaksi 1,31 turnauskeskiarvollaan.
Kryškovets pelasi helmikuussa 2024 ammattilaisuransa ensimmäisen merkittävän turnauksen, IEM Katowicen. Spirit voitti turnauksen, ja Kryškovets valittiin turnauksen parhaaksi pelaajaksi. Hän oli finaalin jokaisessa ottelussa FaZe Clania vastaan ylivoimaisesti paras pelaaja ja sai yhteensä 1,93 finaalikeskiarvon; avauskartassa hän sai 32 tappoa, toisessa 24 ja viimeisessä 26. Kryškovets sai turnauksessa kaikkien aikojen parhaan tehoa ja vaikutusta ilmaisevan impact-lukeman tuloksen 2,10 jaetulla Nikola ”NiKo” Kovačin tuloksella ESL One New York 2017 -turnauksesta.
Spirit sai hopeaa BetBoom Dacha Belgrade 2024 -turnauksesta maaliskuussa, ja Kryškovets valittiin turnauksen parhaaksi pelaajaksi 1,47 turnauskeskiarvollaan ja 1,77 impact-lukemalla. Finaalissa Mouzia vastaan hän sai joukkueensa ainoana pelaajana yli yhden keskiarvon ja sai kaikki kartaat mukaan luettuina eniten tappoja kaikista finalisteista. Seuraavaksi joukkue voitti BLAST Premier: Spring Final 2024 -turnauksen noin kuukauden kuluttua. Kryškovets valittiin jälleen turnauksen parhaaksi pelaajaksi, kun hän sai 1,33 turnauskeskiarvon. Hän sai finaalin eniten tappoja Natus Vincereä vastaan kaikki kartat mukaan luettuina. Kryškovets valittiin viidennen kerran turnauksen parhaaksi pelaajaksi BetBoom Dacha Belgrade Season 2 -turnauksesta syyskuussa. Se oli lajissaan kolmas BetBoom Dacha -turnauksissa putkeen.
Kryškovets voitti Team Spiritin kanssa joulukuussa 2024 toisen "Counter-Strike 2:ssa" järjestetyn major-turnauksen, Perfect World Shanghai Majorin, ja hänet valittiin sen parhaaksi pelaajaksi. Kryškovetsista tuli myös historian nuorin major-voittaja ja niin ikään parhaaksi valittu pelaaja. Finaalissa FaZe Clania vastaan hän sai 69 tappoa ja kuoli 44 kertaa, mistä seurasi keskiarvo 1,67. Hän pelasi turnauksessa yhteensä 14 karttaa, ja hänen yhteiskeskiarvonsa 1,49 on majorhistorian suurin parhaaksi pelaajaksi valittujen keskuudessa.
HLTV valitsi Kryškovetsin vuoden 2024 parhaaksi pelaajaksi.
Peach Aviation

Peach Aviation Limited on japanilainen halpalentoyhtiö, jonka kotipaikka on Kansain kansainvälinen lentoasema Osakan prefektuurissa. Yhtiö lentää Japanin sisäisiä lentoja sekä kohteisiin muualla Aasiassa.
Historia.
Lentoyhtiö perustettiin helmikuussa 2011 lentoyhtiö All Nippon Airwaysin ja hongkongilaisen sijoitusyhtiön First Eastern Investment Groupin yhteisyritykseksi nimellä A&amp;F Aviation. Nimi vaihdettiin Peach Aviationiksi keväällä 2011, kun yhtiö oli saanut lentotoimintaluvan. Vuonna 2019 ANAn toinen halpalentotytäryhtiö Vanilla Air yhdistettiin Peachiin.
Julia Schalin

Julia Schalin (s. 31. elokuuta 2005 Espoo) on suomalainen jääkiekkoilija, pelipaikaltaan hyökkääjä. Hän pelasi myös jalkapalloa pääsarjatasolla vuoden 2022 loppuun saakka.
Schalin nousi Kiekko-Espoon jääkiekkoliigajoukkueeseen kaudella 2020–2021. Hän on pelannut liigassa neljän kauden aikana runkosarjassa 105 ottelua, joissa hän on tehnyt 37 maalia ja antanut 63 maalisyöttöä, sekä pudotuspeleissä 38 ottelua, joissa hän on tehnyt viisi maalia ja saanut 17 syöttöpistettä. Hän voitti liigamestaruuden kausilla 2020–2021 ja 2021–2022 sekä saavutti hopeaa kausilla 2022–2023 ja 2023–2024. Kaudeksi 2024–2025 hän siirtyy Yhdysvaltoihin Mercyhurstin yliopistoon.
Schalin saavutti vuonna 2022 jääkiekon alle 18-vuotiaiden MM-kilpailuissa pronssia. Hänet valittiin naisten maajoukkueeseen MM-kilpailuihin 2024, joissa hän pelasi seitsemän ottelua ilman tehopisteitä Suomen saavuttaessa pronssia. Kaikkiaan hän on kauden 2023–2024 loppuun mennessä pelannut 30 naisten maaottelua ja antanut kuusi maalisyöttöä. MM-kilpailuissa 2025 hän saavutti jälleen MM-pronssia; hän pelasi turnauksessa seitsemän ottelua ja teki yhden maalin.
Jalkapallossa Schalin edusti Kansallisessa liigassa FC Honkaa kausilla 2021 ja 2022. Ensin mainitulla kaudella hän pelasi liigassa kolme ja jälkimmäisellä kymmenen ottelua. Hän pelasi alle 17-vuotiaiden maajoukkueessa ja oli ikäluokan EM-kilpailuissa 2022 Suomen joukkueen kapteeni. Hän oli pelipaikaltaan keskikenttäpelaaja.
Formula Regional Middle East Championship

Formula Regional Middle East Championship on Lähi-idässä ajettava Formula Regional -sarja. Aiemmin ajettuun Formula Regional Asian Championship -sarjaan lisättiin vuonna 2020 Yhdistyneissä arabiemiraateissa ajettu kilpailu ja myöhemmin sarjaan lisättiin Kuwaitissa ajettu kilpailu. Varsinainen Lähi-idän sarja alkoi vuonna 2023.
Auto.
Sarjassa käytetään Tatuus F.3 T-318 -runkoa, jossa on Autotecnican rakentama ATM AR-F3R -moottori. Moottori perustuu neljäsylinteriseen turboahdettuun Alfa Romeo 1750 TBi -moottoriin, jonka kuutiotilavuus on 1742cc. Moottorin teho on 270 hevosvoimaa ja vääntöä 350 Nm. Autossa on kuusivaihteinen Sadev SL-R 82 vaihdelaatikko.
Tiia Pajarinen

Tiia Pajarinen (s. 17. huhtikuuta 1998 Polvijärvi) on suomalainen jääkiekkoilija, pelipaikaltaan maalivahti. Hän edustaa Kiekko-Espoota.
Pajarinen aloitti kiekkoilun Polvijärven Urheilijoiden poikien joukkueissa ja pelasi ensimmäiset vuodet kenttäpelaajana. Hän pelasi sittemmin Outokummun ja Joensuun joukkueissa mutta muutti Kuortaneelle urheilulukioon ja aloitti pääsarjauransa Team Kuortaneen joukkueessa kaudella 2015–2016. Hän pelasi liigaa Kuortaneella kolmen kauden ajan ja kaudella 2018–2019 Vaasan Sportissa. Vuonna 2019 hän siirtyi Kiekko-Espooseen. Hän on pelannut kauden 2023–2024 päättyessä liigan runkosarjassa ja alemmassa jatkosarjassa yhteensä 150 ottelua sekä pudotuspeleissä 55 ottelua. Hän voitti liigamestaruuden kausilla 2020–2021 ja 2021–2022 sekä saavutti hopeaa kausilla 2022–2023 ja 2023–2024 ja pronssia kaudella 2017–2018.
Pajarinen pelasi alle 18-vuotiaiden MM-kilpailuissa 2016. Hänet valittiin naisten maajoukkueeseen MM-kilpailuihin 2024, mutta hän ei päässyt pelaamaan Suomen pronssijoukkueessa. Kaikkiaan hän on pelannut viisi naisten maaottelua.
Jacquelyn Gill

Jacquelyn Gill on yhdysvaltalainen paleontologi, joka toimii apulaisprofessorina Mainen yliopistossa biologian ja ekologian osastolla sekä ilmastonmuutoksen laitoksella.
Hän yhdistää maantiedettä, ekologiaa ja biologiaa globaalin muutoksen ja yhteisöekologian tutkimiseen. Gillin tutkimuskohteita ovat uudet yhteisöt ja ekosysteemit, suurten mullistusten (kuten pleistoseenin lopun joukkotuhon) jälkivaikutukset, maisemaa muokkaavat eläimistön muutokset pitkillä (&gt; 1000 vuotta) aikaskaaloilla (esim. kasvinsyöjien leviäminen, hyönteisten massaesiintymiset) ja mitä paleontologiset aikasarjat kertoo meille kasvien kyvystä levitä uusille alueille sopeutuakseen ilmastonmuutokseen.
Gill väitteli tohtoriksi vuonna 2012 Wisconsinin yliopistosta Madisonissa. Hän on saanut palkintoja jääkausien aikaisia sukupuuttoja koskevasta tutimuksestaan sekä tiedeviestinnästä.
Gill käyttää sosiaalista mediaa ja muita moderneja välineitä jakaakseen tutkimustietoa opiskelijoille ja muille ihmisille. Hänellä on Twitterissa yli 93 000 seuraajaa, ja hänen podcastinsa ovat saaneet useita palkintoja. Vuonna 2018 hän oli mukana tutkimusryhmässä, joka tuotti Siperiassa jääkauden aikana eläneistä eläimistä dokumenttielokuvan “Lost Beasts of the Ice Age.”
Gill, Eric Holthaus ja Andy Revkin perustivat yhden ensimmäisistä ilmasto-aiheisista podcasteista nimeltä "Warm regards" (lämpimin terveisin). Vuonna 2023 Gill aloitti uuden podcastin nimeltä "Jax and Phoebe Make a Planet".
Oona Koukkula

Oona Koukkula (s. 22. elokuuta 2003 Riihimäki) on suomalainen jääkiekkoilija, pelipaikaltaan puolustaja. Hän edustaa Hämeenlinnan Pallokerhoa.
Koukkula on kotoisin Riihimäeltä. Hän pelasi SM-liigassa ensimmäisen kautensa 2017–2018 keskiuusmaalaisen KJT:n joukkueessa. Tämän jälkeen hän edusti neljä kautta Team Kuortanetta ja on vuodesta 2022 pelannut HPK:ssa. Hän on pelannut liigassa seitsemän kauden aikana runkosarjassa ja alemmassa jatkosarjassa yhteensä 187 ottelua, joissa hän on tehnyt 13 maalia ja antanut 55 maalisyöttöä, sekä pudotuspeleissä 32 ottelua, joissa hän on tehnyt yhden maalin ja saanut kuusi syöttöpistettä. Hänet valittiin kausilla 2021–2022 ja 2023–2024 liigan kakkostähdistökentälliseen.
Koukkula pelasi alle 18-vuotiaiden MM-kilpailuissa 2020. Hän pelasi naisten maajoukkueessa ensimmäisen kerran kaudella 2021–2022. Hänet valittiin Suomen joukkueeseen MM-kilpailuihin 2024, mutta hän ei pelannut MM-turnauksessa. MM-kilpailuissa 2025 hän pelasi kuusi ottelua ja saavutti MM-pronssia.
Marika Holland

Marika Holland on Yhdysvalloissa työskentelevä jääntutkija. Hän on yhdysvaltalaisten yliopistojen ilmakehäntutkimuskorporaation (University Corporation for Atmospheric Research, UCAR) ilmasto- ja globaalidynamiikkalaboratorion paleo- ja polaari-ilmaston tutkimusosaston johtaja. Hänen tutkimusalueensa ovat merijään rooli ilmastojärjestelmässä mukaan lukien pitkäaikainen merijään muutos, jään, valtameren ja ilmakehän väliset vuorovaikutukset, korkeiden leveysasteiden ilmastonmuutos ja polaarialueiden ilmaston vaihtelu. Hän on myös ollut mukana parantamassa merijäämalleja ilmastosimulaatioita varten. Holland on osallistunut hallitustenvälisen ilmastonmuutospaneelin IPCC:n arviointiraportteihin ja lukuisiin muihin kansallisiin ja kansainvälisiin arviointeihin arktisten alueiden ilmastonmuutoksesta. 
Holland väitteli Coloradon yliopistossa ilmakehä- ja meritieteistä vuonna 1997.
Holland on osallistunut "Community Earth System Model (CESM)" -mallin kehittämiseen useiden vuosien ajan. Hän työskenteli CESM:n päätutkijana 2012–2014. Tuolloin mallista kehitettiin eri versioita, ja se pääsi mukaan IPCC:n viidenteen arviointiraporttiin. Holland sai NCAR:n CESM-palkinnon vuonna 2014. Vuonna 2019 hänet palkittiin IASC:n (International Arctic Science Committee) mitalilla.
Marie Fikáčková

Marie Fikáčková (os. Schmidl; 9. syyskuuta 1936 – 13. huhtikuuta 1961) oli tšekkoslovakialainen lastenhoitaja. Hänet tuomittiin kuolemaan kahden vastasyntyneen vauvan murhasta vuonna 1960. Uhreja epäillään olleen enemmän ja hänen epäillään olleen sarjamurhaaja. 
Elämä ja rikos.
Marie Schmidl syntyi Tšekkoslovakiassa saksalaisille vanhemmille. Hänen lapsuudenperheensä on kuvailtu olleen erittäin häiriintynyt. Schmidl avioitui tšekkimiehen kanssa, mutta avioliitto päättyi eroon. Sairaanhoitajaksi nyt miehensä sukunimeä käyttänyt Fikáčková valmistui vuonna 1957. 
Fikáčková sai työpaikan sairaalassa ja hänen työvuoronsa aikana 23. helmikuuta vuonna 1960 kaksi pikkuvauvaa kuoli. Lääketieteelliset tutkimukset paljastivat, että kummankaan kuolema ei ollut luonnollinen. 
Viranomaisten epäilyt kohdistuivat pian Fikáčkováhan, joka tunnusti surmanneensa molemmat vauvat murskaamalla heidän päänsä. Hän myös tunnusti pahoinpidelleensä useita muita vauvoja työvuorojensa aikana ja tappaneensa myös kahdeksan muuta vauvaa. Syyksi hän kertoi vauvojen itkun ärsyttäneen häntä ja että kuukautistensa aikana hän oli suorastaan vihannut vauvoja. 
Oikeuspsykiatristen tutkimusten mukaan Fikáčková oli ollut henkisesti terve tehdessään tekonsa. Oikeus langetti hänelle kuolemantuomion ja hänet hirtettiin 13. huhtikuuta vuonna 1961.
Kroatian ralli 2024

Kroatian ralli 2024 (virallisesti "Croatia Rally 2024") oli rallin maailmanmestaruussarjan kilpailu kaudella 2024. Kilpailu järjestettiin 18.–21. huhtikuuta 2024 ja kilpailun huoltopaikka oli Zagrebissa.
Kilpailijat.
Kilpailuun ilmoittautui 68 autokuntaa. Ilmoittautuneissa oli kahdeksan Rally1-autokuntaa, joiden lisäksi mukana oli WRC2-, WRC3- ja JWRC-sarjoissa kilpailevia autokuntia.
Erikoiskokeet.
Kilpailussa oli 20 erikoiskoetta, joiden yhteispituus oli . Siirtymiä oli yhteensä ja kilpailun kokonaispituus oli .
Tapahtumia.
Sunnuntaina Adrien Fourmaux osui leikkausesteeseen ja rikkoi autonsa tukivarren, jonka korjaamiseen kului aikaa noin 15 minuuttia. Sunnuntaina Elfyn Evans menetti aikaa spinnauksessa ja myös Thierry Neuville kolhi autoaan.
Siiri Yrjölä

Siiri Yrjölä (s. 8. syyskuuta 2004 Vantaa) on suomalainen jääkiekkoilija, pelipaikaltaan puolustaja. Hän edustaa Helsingin IFK:ta. Hän siirtyy kaudeksi 2024–2025 Yhdysvaltoihin St. Cloud State Universityyn.
Ura.
Yrjölä pelasi kaudella 2019–2020 Mestiksessä KJT Haukkojen joukkueessa. Vuonna 2020 hän siirtyi liigassa pelaavaan HIFK:hon. Hän on pelannut liigassa neljän kauden aikana runkosarjassa 114 ottelua, joissa hän on tehnyt 27 maalia ja antanut 73 maalisyöttöä, sekä pudotuspeleissä 39 ottelua, joissa hän on tehnyt viisi maalia ja saanut 23 syöttöpistettä. Hän voitti liigamestaruuden kausilla 2022–2023 ja 2023–2024 sekä saavutti hopeaa kaudella 2021–2022 ja pronssia kaudella 2020–2021. Hänet palkittiin liigan parhaana puolustajana kaudella 2022–2023, ja hänet valittiin ykköstähdistökentälliseen kausilla 2022–2023 ja 2023–2024.
Yrjölä saavutti vuonna 2022 alle 18-vuotiaiden MM-kilpailuissa pronssia. Hän pelasi naisten maajoukkueessa ensimmäisen kerran kaudella 2022–2023. Hänet valittiin Suomen joukkueeseen MM-kilpailuihin 2024. Hän pelasi Suomen pronssijoukkueessa seitsemän ottelua ilman tehopisteitä. Kaikkiaan hän on kauden 2023–2024 loppuun mennessä pelannut 23 maaottelua, joissa hän on tehnyt yhden maalin ja antanut kuusi maalisyöttöä. Hän saavutti MM-pronssia myös vuonna 2025.
Sandra Díaz

Sandra Myrna Díaz (s. 1961) on argentiinalainen ekologi. Hän työskentelee ekologian professorina Córdoban yliopistossa. "Nature"-lehti kuvasi häntä vuonna 2019 "biodiversiteetin eli luonnon monimuotoisuuden suojelijaksi" ja listasi hänet maailman kymmenen vaikutusvaltaisimman luonnontieteilijän joukkoon.
Diazin tutkimuskohteena ovat kasvien toiminnalliset ominaisuudet, niiden yhteys ekosysteemien ominaisuuksiin ja globaalin muutoksen vaikutukset. Hän kokosi ensimmäisen globaalin kvantitatiivisen kuvan putkilokasvien toiminnallisesta monimuotoisuudesta – kasvien rakenteen ja toiminnan globaalista kirjosta.
Diaz on alallaan yksi maailman viitatuimmista tutkijoista. Hän on julkaissut yli 200 tieteellistä artikkelia ja yhdeksän kirjaa.
Diaz on ollut yksi IPCC:n kirjoittajista ja työryhmän varapuheenjohtaja vuodesta 1995, myös vuonna 2007, kun IPCC sai Nobelin rauhanpalkinnon.
Diaz on Yhdysvaltojen tiedeakatemian kansainvälinen jäsen.
Collo

Collo () on satamakaupunki Skikdan maakunnassa Algeriassa. Se sijaitsee Välimeren rannalla 70 kilometriä Skikdasta länteen. Collon kunnassa oli arviolta 44 200 asukasta vuonna 2020.
Collon kunnan pinta-ala on 24 neliökilometriä. Se sijaitsee Collon ja En Nsan lahtien rannalla, joita erottaa Djerdan niemi. Kaupungin itäpuolella on Gueblin vadi ja kapea alluviaalitasanko.
Kaupunki on Collon piirikunnan eli daïran keskus. Siihen kuuluvat myös Beni Zidin ja Cheraïan kunnat.
Collo on saanut alkunsa puunilaisesta kauppapaikasta, jota kutsuttiin roomalaisaikana nimellä Chullu. Se kuului 200-luvulle saakka numidialaisten Cirtan, Milevumin ja Rusicadan muodostamaan liittokuntaan. Keskiajalla kaupunki sai nimen El Koll. 1500–1700-luvuilla se oli yksi harvoista eurooppalaisille avoimista kauppasatamista Algeriassa. 
Kaupunkiin johtaa maantie RN85. Siellä toimii kalastussatama ja vuonna 1958 perustettu kalasäilyketehdas. Kaupunki on erinomaisine hiekkarantoineen myös suosittu matkailukohde. Nähtävyyksiin kuuluvat rannalta jyrkästi nousevat portaat, vuonna 1756 rakennettu Sidi Ali El Kebirin moskeija ja Djerdjan majakka. Heinäkuun ensimmäisellä viikolla vietetään sardiinijuhlia.
Little Simz

Simbiatu ”Simbi” Abisola Abiola Ajikawo, taiteilijanimeltään Little Simz (s. 23. helmikuuta 1994 Islington, Lontoo), on brittiläinen rap-artisti, laulaja ja näyttelijä. Hän tuli tunnetuksi julkaistuaan kolme ensimmäistä omakustanteista albumiaan; "A Curious Tale of Trials + Persons" (2015), "Stillness in Wonderland" (2016) ja "Grey Area" (2019). Viimeisenä mainittu palkittiin Ivor Novello -palkinnolla ja NME Award -palkinnolla, joiden lisäksi se oli ehdolla Mercury Prize -palkinnon saajaksi.
Ajikawon neljäs albumi, "Sometimes I Might Be Introvert" (2021), palkittiin Mercury Prize -palkinnolla. Albumi toi hänelle myös parhaan tulokasartistin Brit Awards -palkinnon. Hänen viides albuminsa, "No Thank You", julkaistiin vuonna 2022.
Ajikawo pitää musiikkiaan kokeellisena hip hoppina. Hän on ottanut vaikutteita lukuisista genreistä, kuten grimestä, reggaesta, bluesista, syntikkarockista ja jatsahtavasta R&amp;B:stä. Hän on sanonut vaikuttajikseen muun muassa Busta Rhymesin, Nasin, Biggie Smallsin ja Lauryn Hillin.
Musiikin ohella Ajikawo on myös näytellyt muun muassa rikosdraamasarjassa "Top Boy" (2019–2023). Hän esiintyi cameoroolissa supersankarielokuvassa "" (2021), missä hän esitti kappaleensa ”Venom”.
Emiliano Salan lento-onnettomuus

Emiliano Salan lento-onnettomuus tapahtui 21. tammikuuta 2019, kun Piper Malibu -mallinen lentokone putosi Englannin kanaaliin. Matkustajana ollut argentiinalainen jalkapalloilija Emiliano Sala ja lentäjä David Ibbotson kuolivat onnettomuudessa.
Tausta.
Onnettomuuskone oli malliltaan yksimoottorinen Piper PA-46-310P, joka oli valmistettu vuonna 1984. Koneeseen oli tehty viimeisin huolto 30. marraskuuta 2018, jolloin sillä oli lennetty 6 636 tuntia. Lentäjä Ibbotson oli tapahtumahetkellä 59-vuotias ja hänellä oli lentokokemusta noin 3 500 tuntia, josta kyseisellä konetyypillä noin 30 tuntia. Sala oli tapahtumahetkellä 28-vuotias.
Tapahtumien kulku.
Emiliano Sala lensi Nantesiin N264NB-koneella 19. tammikuuta, ja kyseessä oli paluulento Cardiffiin kahden päivän kuluttua. Lentäjä saapui Nantesin lentoasemalle kello 12.46 valmistelemaan lentoa ja tankkaamaan konetta. Sala saapui lentokentän turvatarkastukseen kello 18.36 ja kone rullasi lähtövalmiiksi kello 19.06. Kone lähti kello 19.15. Lennon oli tarkoitus olla noin 490 kilometriä pitkä, ja se oli tarkoitus lentää visuaalisella menetelmällä noin 2 000 metrin korkeudessa.
Kone oli noin 24 kilometrin päässä Guernseystä, kun lentäjä pyysi lupaa laskeutua alemmaksi pitääkseen näkyvyyden. Viimeinen yhteydenotto radion kautta tapahtui Jerseystä kello 20.12. Kone katosi tutkasta kello 20.16 palaten kaksi kertaa vielä näkyviin. Koneesta ei lähetetty hätäkutsua. Kadonneesta koneesta tehtiin ilmoitus kello 21.22.
Konetta etsittiin 24. tammikuuta asti, kunnes koneen etsinnät lopetettiin. Etsintää jatkettiin kuitenkin yksityisesti, ja meritieteilijä David Mearnsin etsintäryhmä löysi koneen hylyn 3. helmikuuta. Hylky sijaitsi noin 40 kilometrin päässä pohjois-luoteessa Guerneysta, alle sadan metrin päässä viimeisimmästä tiedetystä sijainnistaan ja 68 metrin syvyydessä.
Tutkinta.
Tutkinnan mukaan kone hajosi osiksi jo ilmassa, ja se ei osunut veteen pystysuorassa syöksyssä.
Patologin lausunnon mukaan Salan ruumiissa oli korkea häkäpitoisuus. Hänen mukaansa Sala oli elossa vielä onnettomuuden aikana ja kuoli vasta törmäyksen seurauksena. Tutkinnan mukaan lentokoneen lämmitin oli päällä, koska ulkoilman lämpötila oli noin 0 °C, mikä päästi hään sisään ohjaamoon viallisen ilmastointijärjestelmön kautta.
Lentokone oli ostettu elokuussa 2015 Cool Flourish -yhtiön omistukseen, ja sitä operoi liikemies David Henderson. Kuolinsyytutkimuksessa selvisi, että lentokoneen omistaja oli kieltänyt lentäjä Ibbotsonia lentämästä sillä. Ibbotson lensi sillä joka tapauksessa hänen tietämättään. Ibbotson ei ollut lisäksi käynyt yölentokoulutustaan loppuun tai lentänyt mittariston varassa paljoakaan. Lento oli luonteeltaan kaupallinen, mitä Ibbotsonin yksityislentäjän lupakirja ei olisi sallinut.
Deva Cassel

Deva Cassel (s. 12. syyskuuta 2004 Rooma) on italialais-ranskalainen malli ja näyttelijä. Hän on näyttelijöiden Monica Belluccin ja Vincent Casselin vanhin lapsi.
Cassel aloitti mallinuransa 14-vuotiaana, kun hän esiintyi Dolce &amp; Gabbanan hajuvesikampanjassa. Sitemmin hän on toiminut mainoskasvona muun muassa "Harper’s Bazaarille", "Voguelle" ja "Ellelle" sekä brändilähettiläänä Cartierille ja Diorille. Cassel on 179 senttimetriä pitkä.
Vuonna 2023 Cassel teki näyttelydebyyttinsä italialaisessa draamaelokuvassa "La Bella estate". Hän myös näytteli yhtä pääroolia Giuseppe Tomasi di Lampedusan "Tiikerikissaan" perustuvassa Netflix-sarjassa.
Jade Vega

Jade Vega (s. 9. joulukuuta 1997) on yhdysvaltalainen koripalloilija, pelipaikaltaan takapelaaja. Hän on pituudeltaan 165-senttimetrinen. Hän edustaa Suomen Korisliigassa Forssan Alkua.
Vega edusti Yhdysvaltain yliopistosarjoissa kausina 2015–2019 Kalifornian osavaltionyliopiston Fullerton Titansia. Hän pelasi Suomessa Forssan Alun joukkueessa kaudella 2022–2023 Korisliigan runkosarjassa 25 ottelua ja pudotuspeleissä seitsemän ottelua. Hänen koko kauden keskiarvonsa olivat 14,9 pistettä, 4,6 levypalloa ja 6,3 syöttöä. Hän jatkoi Forssan Alussa kaudella 2023–2024.
Kirill Mihailov

Kirill Sergejevitš ”Boombl4” Mihailov (; s. 20. joulukuuta 1998) on venäläinen "Counter-Strike 2" -ammmattilainen. Hänen joukkueensa on Cloud9, jossa hän pelaa kapteenina ja tarkkuuskivääripelaajana.
Pelatessaan Natus Vinceressä Boombl4 voitti merkittäviä turnauksia, kuten PGL Major Stockholm 2021- ja Intel Grand Slam Season 3 -turnauksen. NaVin lisäksi Boombl4 on pelannut muun muassa Winstrikessä ja 1WIN:ssä.
Mihailov on ollut kerran naimisissa Lisa-nimisen naisen kanssa. Mihailov kosi häntä voitettuaan PGL Major Stockholm 2021:n, ja he erosivat alle kolmen kuukauden kuluttua.
Jayda Jansen

Jayda Jansen (s. 2000) on yhdysvaltalainen koripalloilija, pelipaikaltaan takapelaaja. Hän on pituudeltaan 175-senttimetrinen. Hän edustaa Suomen Korisliigassa Forssan Alkua.
Jansen edusti Yhdysvaltain yliopistosarjoissa kausina 2018–2021 Maryvillen yliopistoa ja kausina 2021–2023 Toledon yliopistoa. Hän siirtyi Suomeen Forssan Alun joukkueeseen kaudeksi 2023–2024. Hän pelasi Korisliigan runkosarjassa 20 ottelua ja teki niissä ottelua kohden keskimäärin 18,4 pistettä, otti 4,1 levypalloa ja antoi 3,9 koriin johtanutta syöttöä.
Ilja Zalytski

Ilja ”Perfecto” Zalytski (; s. 24. marraskuuta 1999) on venäläinen "Counter-Strike 2" -ammattilainen. Hän edustaa nykyään Cloud9-joukkuetta varapelaajana.
Perfecto tunnetaan parhaiten Natus Vincerestä, jossa hän voitti merkittävimpänä turnaukset PGL Major Stockholm 2021 ja Intel Grand Slam Season 3. Ensimmäisessä Perfecto oli puolivälierässä Team Vitalityä vastaan joukkueensa paras 1,44 ratingillaan.
Kun Venäjä hyökkäsi Ukrainaan vuonna 2022, sekä Perfecto että hänen tiimikaverinsa Denis ”electroNic” Šaripov ilmoittivat haluttomuudestaan edustaa Venäjää Liquidpediassa. Cloud9:n kanssa Perfecto on voittanut muun muassa BLAST Premier: Fall European Showdown 2023 -turnauksen, josta joukkue voitti 20 000 dollaria. Cloud9 penkitti Perfecton huhtikuussa 2024.
Luke Plange

Luke Elliot Plange (s. 4. marraskuuta 2002 Kingston upon Thames) on englantilainen jalkapalloilija, joka edustaa Englannin Valioliigan Crystal Palacea. Pelipaikaltaan hän on hyökkääjä.
Shelby Cheslek

Shelby Cheslek (s. 8. joulukuuta 1992) on yhdysvaltalainen koripalloilija, pelipaikaltaan keskushyökkääjä. Hän on pituudeltaan 196-senttimetrinen. Hän edustaa Suomen Korisliigassa Forssan Alkua.
Cheslek edusti Yhdysvaltain yliopistosarjoissa kausina 2011–2016 Gonzaga Universitya. Hän on sittemmin pelannut Kreikassa, Turkissa, Espanjassa, Unkarissa ja Australiassa. Hän siirtyi Suomeen Forssan Alun joukkueeseen kaudeksi 2023–2024. Hän pelasi Korisliigan runkosarjassa 21 ottelua ja teki niissä ottelua kohden keskimäärin 18,0 pistettä, otti 13,1 levypalloa ja antoi 4,8 koriin johtanutta syöttöä. Hän oli runkosarjan levypallotilaston ykkönen.
Carlos Moros Gracia

Carlos Moros Gracia (s. 15. huhtikuuta 1993 Sagunto) on espanjalainen jalkapalloilija, joka pelasi viimeksi Veikkausliigan HJK:ssa. Hän on pelipaikaltaan keskuspuolustaja. HJK:hon Moros Gracia siirtyi kaudeksi 2024. Hänen sopimuksensa purettiin kesken kauden heinäkuussa 2024.